En mand er ramt af flere skud i armene.

Sent tirsdag aften blev en mand ramt af skud ved Lygten på grænsen mellem Nørrebro og Københavns Nordvestkvarter.

Det bekræfter Københavns Politi over for TV 2.

- Han er ramt af flere skud i armene, men han er uden for livsfare, siger Henrik Moll, vagtchef ved Københavns Politi.

Offeret er en 34-årig mand, og der er ingen anholdte i sagen.

Skyderiet fandt sted klokken 22.38.

Skud affyret i Herlev

Tidligere på aftenen fik Københavns Vestegns Politi en melding om, at der var affyret skud mod en bil i Herlev. Her blev ingen ramt.

Københavns Vestegns Politi oplyser, at der i bilen - en sort Golf - er fundet mindst fire skudhuller.

- Vi ved ikke, om bilen holdt stille eller var i bevægelse, da skuddene blev affyret. Men bilen påkørte bagefter en lygtepæl. Et vidne så føreren løbe væk fra stedet, men han kom senere tilbage til køretøjet. Vi har nu bragt ham ind på stationen til afhøring, siger vagtchef Brian Holm til Ritzau.

Køretøjet er beslaglagt og transporteret til politiets undersøgelsesgarage, tilføjer han.

Politiet har endnu ikke fastslået, om der eventuelt er en sammenhæng mellem de to skudepisoder.